《赋得深闺秋织》
明代·徐勃

深闺秋色早，中妇倚流黄。
寒杼传声切，残丝结缕长。
壁间闻促织，锦上见鸳鸯。
断绠金刀疾，抛梭玉钏忙。
芙蓉丛出朵，莲子簇依房。
纬密经双引，文回字几行。
卷缣缠别绪，移轴转离肠。
窗外乌啼夜，帘前雁带霜。
愁魂萦绮穀，清泪滴缥缃。
星斗斜将尽，支机动未央。
张彄乘月影，完匹续灯光。
窦女思千里，天仙妒七襄。
莫辞闺力苦，边塞待衣裳。